《读通鉴纪事本末·贞观君臣论治》
清代·颙琰

正统屡更易，遭厄如沸汤。上天降英主，戡乱定四方。

偃武脩文德，纳谏大度彰。规模实宏远，治具咸毕张。

不以诈谋用，浊流源岂长。洵为得政要，君作臣之纲。

赐绢保勋旧，豁达胜汉皇。因弓悟治理，情变难尽详。

偏信受欺蔽，兼听日炽昌。封建非善政，百药言实臧。

狱讼关民命，稍忽罹咎殃。集思庶广益，虚公辨奸良。

卓识止封禅，戒盈刻不遑。贞观诚令辟，后嗣嗟内荒。